
Nagyszilárdságú szerkezeti acélból készült hegesztett kötések vizsgálata ismétlődő igénybevétel esetén

Napjainkban, a különböző szerkezetekkel szemben egyre nagyobb elvárásokat támasztanak felhasználók, így már a gyártástechnológia megtervezésének fázisában figyelembe kell venni azok teljesítésének lehetőségeit. Tisztában kell lenni a felhasznált anyagok, esetünkben acélok, tulajdonságaival, valamint azzal, hogy a gyártástechnológia, esetünkben a hegesztéstechnológia, megvalósítása után hogyan fog viselkedni a létrehozott inhomogén szerkezetű kötés. Az ipari alkalmazásokban egyre inkább teret nyerő nagyszilárdságú szerkezeti acélok kiváló mechanikai tulajdonságaik mellett sokszor fejtörést okoznak a hegesztéstechnológiát tervező mérnök számára; a gondos tervezés után pontosan be is kell tartani azt. A technológia ipari alkalmazása előtt szükség van a kötés várható tulajdonságainak meghatározására, illetve azoknak az alapanyag tulajdonságaival és az elvárásokkal való összevetésére.
A dolgozat témája a technológiatervezés és az összehasonlítás; anyagminőségként az iparban széles körben alkalmazott S960QL jelű, nagyszilárdságú szerkezeti acélt választottam. Az alapanyag gyártásának és tulajdonságainak ismertetése után megvizsgáltam a hegesztett kötések elkészítésének lehetőségeit és korlátait, védőgázas fogyóelektródás ívhegesztés esetére. Az eredmények birtokában megterveztem a hegesztéstechnológíát, majd elkészítettem a hegesztett kötéseket. Tekintettel arra, hogy a választott acélból készülő szerkezetek terhelése gyakran ismétlődő, valamint arra, hogy a hegesztés anyagszerkezeti eltéréseket okoz, a mechanikai vizsgálatok körét kiterjesztettem. A szokásos vizsgálatok (szakító-, hajlító-, keménység- és ütővizsgálat) mellett nagyciklusú fárasztóvizsgálatokat és fáradásos repedésterjedési sebesség vizsgálatokat is végeztem, a hegesztett kötésből kimunkált próbatesteken. A kapott eredményeket összehasonlítottam az alapanyagon meghatározott eredményekkel, valamint irodalmi adatokkal. A hagyományos vizsgálatok igazolták a technológia alkalmasságát, a nagyciklusú fárasztóvizsgálatok és a törésmechanikai vizsgálatok pedig alátámasztották azt. Igazoltam, hogy ismétlődő (fárasztó) terhelések esetére is megfelelő a megtervezett hegesztéstechnológia, ami a nagyszilárdságú acélok széleskörű és megbízható alkalmazása szempontjából kiemelt jelentőségű.



